Tom Behnke (FRI), 1999-10-27:
Om der er tale om mærkelige navne eller ej, kommer vel an på, hvem det er, der læser dem.
Sådan bør det vel også være, så det vil vi i Frihed 2000 ikke forholde os til.
Vi vil forholde os til det, vi behandler i dag, nemlig spørgsmålet om, hvorvidt nogle udlændinge skal have dansk statsborgerskab eller ej.
Det, vi kan konstatere rent faktuelt, er, at der har været en stigning i antallet af tildelinger af dansk statsborgerskab, og den stigning finder vi i Frihed 2000 er problematisk, fordi stigningen i antallet af tildelinger af dansk statsborgerskab jo skyldes, at der kommet for mange udlændinge i Danmark på for kort tid.
Antallet i sig selv behøver ikke at være et problem, men problemet er, at der er kommet for mange på for kort tid, og det har bevirket, at man ikke har kunnet nå at integrere de pågældende mennesker ordentligt i det danske samfund.
Vi ser jo alle de meget store problemer, der er rundt om
Det er problematisk, og det er i virkeligheden også synd for de pågældende udlændinge, for hvis man havde haft en mere moderat tilgang af udlændinge til Danmark, så er jeg overbevist om, at integrationen ville være lykkedes langt, langt bedre.
Med det her forslag vil man nu give dansk statsborgerskab til 5.543 udlændinge.
Dertil skal man så huske, at der jo altså yderligere kommer et par forslag i den her folketingssamling.
Derudover er der så alle dem, der får dansk statsborgerskab ved erklæring, altså de unge mennesker, der blot skriver under på, at de ønsker dansk statsborgerskab, så får de det.
Dem ser vi slet ikke her i
Hvis man kigger lidt på den prognose over udviklingen i antallet af tildelte danske statsborgerskaber og så prøver at kigge lidt ud i fremtiden, så er det skræmmende, hvad der venter os forude, og derfor har vi i Frihed 2000 altid lagt vægt på, at vi for så vidt ikke har noget imod, at nogle udlændinge kan kvalificere sig til at få dansk statsborgerskab - det synes vi er helt fint - men der må være nogle klare kriterier for, hvem der får dansk statsborgerskab. Dansk statsborgerskab er noget meget dyrebart, og det er noget, man skal gøre sig fortjent til.
Man skal have bevist ved sin adfærd og sin optræden her i landet, at man virkelig ønsker at blive dansk statsborger.
Kravet om, at man sprogligt kan klare sig både i skrift og i tale, er elementært og burde gælde for alle, dog med de undtagelser, der naturligt ligger i, at man af fysiske eller psykiske årsager ikke er i stand til det; så er det klart, at der bør kunne gives dispensation.
Det bør også være et krav, at udlændinge er i stand til at forsørge sig selv rent økonomisk
, men lige præcis på det punkt har et flertal i Folketinget jo vedtaget, at det skal vi i Indfødsretsudvalget ikke tage stilling til længere.
Man kan simpelt hen ikke længere få oplyst, hvorvidt de pågældende personer er i stand til at forsørge sig selv, og derfor kan man slet ikke vurdere ansøgerne efter det kriterium, som burde være et logisk kriterium.
Det samme gør sig gældende, hvis de pågældende har væsentlig gæld til det offentlige.
Vi ved jo i Danmark, at der er en anden lovgivning, der f.eks. går ind og siger, at man ikke kan få lov til at have en bevilling til forskellige erhverv, hvis man skylder penge til det offentlige.
Men man kan altså godt få lov til at få dansk statsborgerskab; det kører helt af sig selv.
Det synes vi er underligt.
Det synes vi er en underlig forskelsbehandling.
Det tredje element, som jo stadig væk kommer til udvalgets kendskab, er kriminalitet.
Vi får trods alt stadig væk oplyst, hvilke af personerne der har begået kriminalitet.
Der er jo en del af dem, der søger om dansk statsborgerskab, der har begået kriminalitet, og af dem er der også en del, der har begået endda meget grov kriminalitet.
Dér mener vi i Frihed 2000 ikke, at man skal belønnes med dansk statsborgerskab.
Har man begået grov kriminalitet her i landet, så har man selv bedt om at få lov til at forlade Danmark, og så hjælper vi gerne med det.
Vi vil under ingen omstændigheder være med til, at man belønner med dansk statsborgerskab.
Man skal huske på, at en enhver kriminel handling er hundrede procent frivillig, for hvis ikke den kriminelle handling er hundrede procent frivillig, så er den straffri. Så man skal lige huske på, at det altså ikke er sådan, at det er nogle, der »kommer til« at gøre noget.
Det er med fuldt forsæt, man laver disse grove kriminelle handlinger, og så har man selv bedt om at få lov til at forlade landet og skal i hvert fald ikke tildeles dansk statsborgerskab.
Vi vil, som vi plejer, stille en række udvalgsspørgsmål og få belyst ansøgerne og se, om der skulle være nogle af dem, der også denne gang har en status, så vi i Frihed 2000 ikke mener, de skal tildeles dansk statsborgerskab.
I så fald vil vi stille ændringsforslag om, at de pågældende udgår af forslaget.
Skulle det lykkes, at vi får hældt dem ud, der enten har begået kriminalitet eller ikke er i stand til at forsørge sig selv, ja, så vil vi i Frihed 2000 naturligvis støtte, at de øvrige får dansk statsborgerskab.